Predkladacia správa

V súvislosti s dosiahnutím plnoprávneho členstva Slovenskej republiky v Európskej únii dňa 1. 5. 2004 je od tohto dátumu pretransformovaná Misia Slovenskej republiky pri Európskych spoločenstvách na Stále zastúpenie Slovenskej republiky pri Európskej únii. 

Na Stálom zastúpení SR pri EÚ (ďalej len stále zastúpenie) sú diplomatickými zamestnancami zastúpené všetky ministerstvá. Na stálom zastúpení sa sústreďujú výstupy z celej štátnej správy smerom k inštitúciám EÚ. S cieľom dosiahnutia efektívnej spolupráce medzi ústrednými orgánmi štátnej správy a stálym zastúpením je v rámci predloženej správy o transformácii Misie SR pri ES na Stále zastúpenie SR pri EÚ a o personálnom dobudovaní stáleho zastúpenia v rokoch 2005- 2007 predložený „Štatút Stáleho zastúpenia SR pri EÚ“. 

Od 1. 5. 2004 sa diplomatickí zamestnanci Stáleho zastúpenia SR pri EÚ stávajú plnohodnotnými členmi jednotlivých pracovných skupín a výborov v rámci Rady EÚ a ich hlavnou pracovnou náplňou bude spolutvorba rozhodnutí a legislatívy EÚ. „Európska“ legislatíva bude popri národnej legislatíve súčasťou slovenského právneho systému. 

Z postavenia Stáleho zastúpenia SR pri EÚ a nárokov, ktoré budú kladené na jeho činnosť, predovšetkým z hľadiska priamej účasti diplomatických zamestnancov na tvorbe oficiálnych dokumentov EÚ bude potrebné pokračovať v rokoch 2005- 2007 v jeho ďalšom personálnom posilňovaní. 

Návrh na personálne dobudovanie Stáleho zastúpenia SR pri EÚ v rokoch 2005-2007 berie do úvahy požiadavky jednotlivých ústredných orgánov štátnej správy. Celkový prehľad požadovaných počtov - rámcový plán - je uvedené v prílohe č. 5 materiálu. 

Nároky na personálne dobudovanie Stáleho zastúpenia SR pri EÚ s vyčíslením súvisiacich finančných prostriedkov si jednotlivé rezorty budú uplatňovať pri tvorbe rozpočtu na roky 2005- 2007.  

Predkladaný materiál nemá dopad na zamestnanosť a životné prostredie. Dopad na štátny rozpočet je uvedený v časti Doložka finančných, ekonomických, environmentálnych vplyvov a vplyvov na zamestnanosť.

Materiál bol predmetom medzirezortného pripomienkového konania. Po ukončení rozporových konaní sa dňa 7. 7. 2004  uskutočnilo konferenčné pripomienkové konanie. Materiál sa predkladá sa na rokovanie vlády SR bez rozporov.